VALSTYBINĖS ENERGETIKOS INSPEKCIJOS PRIE ENERGETIKOS MINISTERIJOS VIRŠININKAS

ĮSAKYMAS

DĖL Valstybinės energetikos inspekcijos prie Energetikos ministerijos atstovų dalyvavimo statybos užbaigimo komisijose ir pažymų apie energetikos įrenginių techninės būklės patikrinimą išdavimo tvarkos aprašO patvirtinimo

2014 m. vasario 6 d. Nr. 1V-9

Vilnius

Vadovaudamasis Lietuvos Respublikos energetikos įstatymo (Žin., 2002, Nr. 56-2224, 2011, Nr. 160-7576) 9 straipsnio 3 dalies 5 punktu, Valstybinės energetikos inspekcijos prie Energetikos ministerijos nuostatų, patvirtintų Lietuvos Respublikos energetikos ministro 2011 m. kovo 15 d. įsakymo Nr. 1-63 (Žin., 2011, Nr. 33-1588), 20.4 punktu ir remiantis 2010 m. rugsėjo 28 d. Lietuvos Respublikos aplinkos ministro įsakymu Nr. D1-828 patvirtintu statybos techniniu reglamentu STR 1.11.01:2010 „Statybos užbaigimas“ (Žin., 2010, Nr. 116-5947):

1. T v i r t i n u Valstybinės energetikos inspekcijos prie Energetikos ministerijos atstovų dalyvavimo statybos užbaigimo komisijose ir pažymų apie energetikos įrenginių techninės būklės patikrinimą išdavimo tvarkos aprašą (pridedama).

2. P r i p a ž į s t u netekusiu galios VEI viršininko 2011 m. balandžio 27 d. įsakymą Nr. 1V-39 „Dėl Valstybinės energetikos inspekcijos prie Energetikos ministerijos atstovų dalyvavimo statybos užbaigimo komisijose ir pažymų apie energetikos įrenginių techninės būklės patikrinimą išdavimo tvarkos aprašo patvirtinimo“ (Žin., 2011, Nr. 51-5492).

Viršininkas	Rimgaudas Špokas

Patvirtinta

Valstybinės energetikos inspekcijos

prie Energetikos ministerijos viršininko

2014 m. vasario 6 d. įsakymu Nr. 1V-9

Valstybinės energetikos inspekcijos prie Energetikos ministerijos atstovų dalyvavimo statybos užbaigimo komisijose

ir pažymų apie energetikos įrenginių

techninės būklės patikrinimą išdavimo tvarkos aprašas

I. BENDROSIOS NUOSTATOS

1. Valstybinės energetikos inspekcijos prie energetikos ministerijos atstovų dalyvavimo statybos užbaigimo komisijose ir pažymų apie energetikos įrenginių techninės būklės patikrinimą išdavimo tvarkos aprašas (toliau – Aprašas) detalizuoja statybos techniniame reglamente STR 1.11.01:2010 „Statybos užbaigimas“ (Žin., 2010, Nr. 116-5947) nustatytą Valstybinės energetikos inspekcijos prie Energetikos ministerijos (toliau – VEI) atstovų dalyvavimo statybos užbaigimo procedūrose bei energetikos įrenginių techninės būklės patikrinimų atlikimo tvarką.

2. Šiame Apraše vartojami pagrindiniai terminai apibrėžti Energetikos įstatymo 2 straipsnyje ir Statybos įstatymo 2 straipsnyje.

3. Įrenginių techninės būklės patikrinimas apima:

3.1. patikrinimą, ar energetikos objektas ir/ar įrenginys pastatytas, rekonstruotas ar modernizuotas pagal statinio projekto sprendimus, ar statinio projekto sprendimai neprieštarauja norminių teisės aktų reikalavimams bei energetikos įrenginių gamintojų įrengimo instrukcijoms;

3.2. patikrinimą, ar atlikti visi reikalingi energetikos įrenginių montavimo, bandymo, matavimo ir paleidimo-derinimo darbai;

3.3. patikrinimą, ar nauji, rekonstruoti ar modernizuoti energetikos įrenginiai yra tinkami naudoti pagal paskirtį.

4. Energetikos statinio ar įrenginio statytojas ar jo įgaliotas atstovas techninės būklės patikrinimui privalo pateikti reikalingą projektinę, statybinę (išpildomąją) ir įrenginių gamintojo dokumentaciją.

II. dalyvavimo statybos užbaigimo komisijose TVARKA

5. VEI viršininkas skiria atstovus darbui statybos užbaigimo komisijose (toliau – Komisijose) šiuose statomuose ar rekonstruojamuose energetikos objektuose (statiniuose):

5.1. 50 MW ir didesnės galios elektrinės bei katilinės;

5.2. 110 kV ir didesnės įtampos elektros perdavimo tinklas, jo priklausiniai;

5.3. magistraliniai dujotiekiai;

5.4. 25 000 000 m3 ir didesnių gamtinių dujų saugyklos;

5.5. suskystintų gamtinių dujų importo terminalai bei saugyklos;

5.6. magistralinių naftotiekiai, produktotiekiai;

5.7. naftos perdirbimo įmonės, perdirbančios 50 000 tonų ir daugiau naftos per metus;

5.8. 10 000 m3 ir didesnės naftos, naftos produktų terminalų bei saugyklos;

5.9. mažesnės nei 50 MW galios elektrinės ir katilinės, kai statybos ar rekonstrukcijos sąmatinė vertė 25 mln. Lt ir didesnė;

5.10. kiti energetikos objektai, kurių svarbą valstybei pripažįsta Vyriausybė.

6. Energetikos objektuose (statiniuose), neišvardytuose Aprašo 5 punkte, atstovus į komisijas skiria VEI teritorinių skyrių vedėjai.

III. pažymų apie energetikos įrenginių techninės būklės patikrinimą

išdavimo TVARKA

7. Statybos techninio reglamento STR 1.11.01:2010 „Statybos užbaigimas“ 37 ir 3 priedo 16 punkte nustatytas pažymas apie energetikos (elektros, šilumos, dujų, naftos ir naftos produktų) įrenginių techninės būklės patikrinimą (toliau - pažyma) išduoda VEI teritoriniai skyriai.

8. Visos energetikos įrenginių techninės būklės patikrinimo pažymos išduodamos naudojantis VEI informacinės sistemos (toliau – IS) priemonėmis.

9. Dėl energetikos įrenginių techninės būklės (tinkamumo naudoti) patikrinimo statytojas kreipiasi į VEI teritorinį skyrių, kurio aptarnaujamoje zonoje yra statinys, ir su paskirtais VEI pareigūnais suderina energetikos įrenginių techninės būklės patikrinimo datą ir laiką.

10. VEI pareigūnai, patikrinę naujai sumontuotų, rekonstruotų ar modernizuotų energetikos įrenginių techninę būklę ir nenustatę pažeidimų bei trūkumų, parengia pažymą ir ją įrašo į IS. Pateikiant informaciją apie energetikos objektą ar įrenginį, būtina nurodyti svarbiausius parametrus bei kitą svarbią informaciją (kur įrengti įrenginiai, kas atliko darbus).

11. Pareigūnų parengtas pažymas VEI IS registruoja ir spausdina atitinkamo teritorinio skyriaus vyresnysis specialistas, atsakingas už dokumentų valdymą teritoriniame skyriuje.

12. VEI pareigūno pasirašyta pažyma yra įteikiama statytojui (arba jo įgaliotam asmeniui), siunčiama paštu arba elektroniniu paštu.

13. Priskiriamuose neypatingiems ar ypatingiems statiniams 1 ar 2 butų namuose sumontuotiems visiems energetikos įrenginiams išduodama viena pažyma. Jei statytojas (arba jo įgaliotas asmuo) pageidauja, gali būti išduodamos atskiros pažymos kiekvienai energetikos (elektros, šilumos, dujų) įrenginių rūšiai. Pažymoje nurodoma:

13.1. objekto pavadinimas;

13.2. energetikos įrenginio(-ių) pavadinimas ir adresas;

13.3. energetikos įrenginio(-ių) svarbiausi techniniai parametrai;

13.4. išvada, kad 13.2 p. nurodytas(-i) energetikos įrenginys(-iai) atitinka projekto bei norminių teisės aktų reikalavimus ir gali būti naudojamas(-i) pagal paskirtį;

13.5. pastabos (energetikos sektorius) ir kita svarbi informacija;

13.6. pažymą išdavusio atsakingo VEI pareigūno pareigos, vardas, pavardė.

14. Nustačius energetikos įrenginio(-ių) įrengimo neatitikimą projektui ir norminių teisės aktų reikalavimams, išduodamas naujai sumontuotų (rekonstruotų) energetikos įrenginių trūkumų aktas (toliau – trūkumų aktas), kuriame nurodoma:

14.1. objekto pavadinimas ir adresas;

14.2. energetikos įrenginio(-ių) pagrindinės savybės;

14.3. nustatyti pagrindiniai trūkumai;

14.4. trūkumų aktą surašiusio VEI pareigūno pareigos, vardas, pavardė ir įrenginių savininko (ar jo įgalioto asmens) vardas, pavardė.

15. Energetikos įrenginių techninės būklės patikrinimas atliekamas ir patikrinimo pažyma išduodama tik pašalinus trūkumų akte nurodytus trūkumus ir teisės aktų pažeidimus.

____________________